# RINGEBU KOMMUNE

KONTROLLUTVALGET

### SAKNR: 09/16 SKATTEREGNSKAPET FOR 2015

## UTVALG SAK NR. M.DATO SAKSBEHANDLER ARKIVNUMMER

KOMMUNESTYRET

KONTROLLUTVALGET 09/16 13.4.16 Sekretariatet v/Ingvild Selfors

SAKSDOKUMENTER

* Midt-Gudbrandsdal Regnskaps- og skatteoppkreverkontor; Skatteregnskapet for 2015, datert 14.1.16.
* Skatteetaten; Kontrollrapport 2015 vedr. skatteoppkreverfunksjonen i Ringebu kommune, datert 15.2.16

# BAKGRUNN

*Skatteoppkreveren* har avgitt Ringebu kommunes skatteregnskap for 2015. Skatteoppkreverens årsrapport oversendes til kontrollutvalget til orientering. Det er ikke stilt noen formelle krav til behandling av årsrapporten i kommunestyret/kontrollutvalget.

*Skatteetaten* har ansvaret for å avklare at skatteoppkreverfunksjonen i kommunene utøves tilfredsstillende i henhold til regelverk på områdene intern kontroll, regnskapsføring, skatte- og avgiftsinnkreving, og arbeidsgiverkontroll. Skattekontorene skal innen den 15.2 sende en samlerapport over alle kontroller som er gjennomført til den enkelte skatteoppkrever, kommunestyret, og kontrollutvalget.

Det er ikke stilt noen krav til formell behandling av kontrollrapporten i kommunestyret/ kontrollutvalget, men Skattedirektoratet forutsetter at kommunen følger opp eventuelle tiltak og forbedringspunkter som framkommer av kontrollrapporten.

I Ringebu er det etablert en rutine der kontrollrapporten først går til kontrollutvalget til behandling, og deretter til kommunestyret med innstilling fra kontrollutvalget.

VURDERING

Skattekontoret har ikke gjennomført stedlig kontroll av skatteoppkreverkontoret i 2015. Det er gjennomført kontorkontroll for områdene intern kontroll, skatteregnskap, innkreving og arbeidsgiverkontroll. Skatteoppkrever har gjennom sine kontrollhandlinger i 2015 verken gitt pålegg eller anbefalinger, men finner at alle kontrollområder er gjennomført i samsvar med gjeldende regelverk og i tilstrekkelig omfang.

Etter sekretariatets oppfatning er det ikke øvrige elementer i kontrollrapporten fra Skatteetaten som kontrollutvalget bør rette særlig oppmerksomhet mot.

Skatteoppkreverfunksjonen i Ringebu og Sør-Fron er organisert i et interkommunalt selskap, Midt-Gudbrandsdal Regnskaps- og Skatteoppkreverkontor (MGRS)*.* I årsrapporten går det fram at skatteoppkreveren anser at kontoret har tilstrekkelig med ressurser og at det jobbes kontinuerlig med kompetanseheving.

Ringebu kommunes andel av innbetalt skatt utgjorde i 2015 96,2 mill kroner, som er en økning på 7,6 mill kr fra 2014, og 7,4 mill mer enn budsjettert.

De samlede restanser viser en reduksjon på 0,5 mill, sammenlignet med 2014, og utgjør kr 11.7 mill.

Se vedlagt Skatteoppkreverens årsrapport for øvrige detaljer.

Sekretariatet foreslår at kontrollutvalget legger saken fram for kommunestyret med slik

**INNSTILLING**

1. Kommunestyret tar skatteoppkreverens årsrapport vedr skatteregnskapet 2015 til etterretning.
2. Kommunestyret tar Skatteetatens kontrollrapport vedrørende skatteregnskapet for 2015 til orientering.

Kvam, 6. april 2016

Ingvild Selfors